КIуэкIуэ Юрий Москва щыхуэзащ Урысейм и Муфтийхэм я советым и тхьэмадэ муфтий щихъ Гайнутдин Равиль
Къэбэрдей-Балъкъэр Республикэм и Iэтащхьэ КIуэкIуэ Юрий Москва дыгъуасэ щыхуэзащ Урысейм и Муфтийхэм я советым и тхьэмадэ, Урысей Федерацэм и Муслъымэнхэм я дин IуэхущIапIэм и унафэщI муфтий щихъ Гайнутдин Равиль. ЗэIущIэм щытепсэлъыхьащ лъэпкъ, дин зэпыщIэныгъэхэр гъэбыдэным, дин мэсхьэб егъэлеяхэм щIалэгъуалэр щыхъумэным.
Къэралым и муслъымэнхэм я Iэтащхьэм Къэбэрдей-Балъкъэрым и УнафэщIым фIыщIэ къыхуищIащ диныр зыIыгъхэм зэпымыууэ гулъытэкIэ зэрабгъэдыхьэм, дин щIэныгъэ зэзыгъэгъуэтыну хущIэкъухэм зыхуеину Iэмалхэр къазэрыхузэригъэпэщым папщIэ. Иджыпсту КъБР-м щолэжь цIыху мини 3 зэуэ щIэхуэу республикэм и къалащхьэм щаухуэну мэжджытым и проектым. Жэмыхьэтым я лъэIукIэ абы фIащынущ дин егъэлеиныгъэхэм ткIийуэ япэщIэта муфтий ПщыхьэщIэ Iэнас и цIэр. Ар щIэпхъаджащIэхэм 2010 гъэм и дыгъэгъазэм гъуанэдэуэу яукIауэ щытащ.
УФ-м и Муфтийхэм я советым дин зэхущытыкIэхэр егъэфIэкIуэнымкIэ лэжьыгъэшхуэ зэрыригъэкIуэкIыр къигъэлъагъуэри, КIуэкIуэ Ю. А. Гайнутдин Равиль ехъуэхъуащ Урысейм и Президент Путин Владимир и дэIэпыкъуныгъэкIэ зэрагъэпэщыжу Европэм щынэхъ ин дыдэ мэжджытыр Москва къызэрыщызэIуахыжамкIэ. «Къэралым и муслъымэнхэм я дин IуэхущIапIэ нэхъыщхьэ дыдэр — Москва дэт мэжджытыр — дин пэжым, ислъамым и хъугъуэфIыгъуэ нэсхэм я къежьапIэщ», — жиIащ республикэм и УнафэщIым.
Псалъэмакъым и ужькIэ Гайнутдин Равиль щIыгъуу КIуэкIуэ Юрий мэжджытыр къызэхикIухьащ, абы и архитектурэ хьэлэмэтым щыгъуазэ зищIащ. ЗэIущIэм и кIэухым ахэр фэеплъ тыгъэхэмкIэ зэхъуэжащ. КIуэкIуэ Юрий Урысейм и Муфтийхэм я советым и тхьэмадэр Къэбэрдей-Балъкъэрым щыхьэщIэну къригъэблэ-
гъащ.
КъБР-м и Iэтащхьэмрэ
Правительствэмрэ я пресс-IуэхущIапIэ.
